KIRJALLINEN KYSYMYS P-1044/02 esittäjä(t): Theresa Zabell (PPE-DE) komissiolle. Urheilulisenssit.



Virallinen lehti nro 205 E , 29/08/2002 s. 0249 - 0249



KIRJALLINEN KYSYMYS P-1044/02 esittäjä(t): Theresa Zabell (PPE-DE) komissiolle (9. huhtikuuta 2002) Aihe: Urheilulisenssit Joulukuussa 2001 espanjalainen Caja de Avila C. S. C -seuran joukkue voitti Saksan Münsterissä järjestetyn Euroopan lentopalloliiton virallisen turnauksen. Joukkue kuitenkin diskvalifioitiin, koska se esitti Espanjan lentopalloliiton myöntämän yhteisen joukkuelisenssin (kyseinen taho oli aikaisemmin vahvistanut, että asiakirja oli pätevä) sen sijaan, että se olisi esittänyt Euroopan lentopalloliiton myöntämän lisenssin. Tämän tahon mukaan espanjalainen lisenssi ei ollut pätevä. Espanjan lentopalloliitto edustaa ja valvoo espanjalaisia seuroja ja se on Euroopan lentopalloliiton edustaja Espanjassa. Eurooppalaisiin kilpailuihin osallistuvien espanjalaisten joukkueiden kaikki asiakirjat hoidetaan mainitun liiton kautta. Euroopan unionissa kansalaisten oikeudet ulottuvat kaikkiin unionin muodostaviin maihin. Oikeuksia ei voida rajoittaa tai kaventaa. Voisiko komissio selittää, miten yhden jäsenvaltion urheiluliiton myöntämä lisenssi voidaan jättää hyväksymättä ja tunnustamatta toisessa jäsenvaltiossa? Viviane Redingin komission puolesta antama vastaus (7. toukokuuta 2002) Komissio haluaa muistuttaa arvoisalle parlamentin jäsenelle, että sekä Helsingissä 10.11. joulukuuta 1999 kokoontuneelle neuvostolle laaditussa urheilua koskevassa komission raportissa(1) että Nizzassa 7.10. joulukuuta 2000 kokoontuneen Eurooppa-neuvoston päätelmiin liitetyssä julistuksessa(2) todetaan urheilujärjestöjen autonomia ja oikeus huolehtia omasta järjestäytymisestään. Urheilujärjestöjen tehtävänä on siten organisoida edustamansa urheilulajin harrastaminen ja edistää sitä mm. järjestämällä kansainvälisiä kilpailuja. Toiminnassa on luonnollisestikin noudatettava kansallista ja yhteisön lainsäädäntöä. Kansainvälisten kilpailujen ilmoittautumis- ja osallistumismuodollisuudet kuuluvat selvästi urheilulajin omien sääntöjen ja urheilujärjestöjen lajikohtaisten kilpailujen järjestämistä koskevan autonomian piiriin. Edellytyksenä on, että kyseiset säännöt eivät ole ristiriidassa yhteisön lainsäädännön kanssa ja etteivät ne mm. syrji ketään. Säännöt eivät kuitenkaan sinällään muodosta sellaista henkilöiden vapaata liikkuvuutta rajoittavaa estettä, jota ei voitaisi hyväksyä. Päin vastoin tällaiset muodollisuudet ovat välttämättömiä kansainvälisten kilpailujen järjestämiseksi asianmukaisesti. Komissiolle toimitettujen tietojen perusteella ei näin ollen voida tässä vaiheessa sanoa, oliko tapauksessa kyseessä yhteisön lainsäädännön vastainen menettely. Komissio voi tehdä asiasta päätelmiä vasta tarkasteltuaan tapausta tarkempien tietojen perusteella. Joka tapauksessa on kyseisen urheilujärjestön asiana vaatia päätökseen muutosta toimivaltaisten kansallisten tuomioistuinten kautta, jos järjestö katsoo päätöksen olevan yhteisön lainsäädännön mukaisen oikeuden vastainen. (1) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä, KOM(1999) 644 lopullinen. (2) Julkilausuma yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä, http://www.europarl.eu.int/summits/nice2_fi.htm an4.